送玉面貍與月湖
作者：葉寘
朝代：宋

paragraphs: 迎陽舐掌餐朝霜，虎額分白狐裘黄。
野人供之未敢嘗，聊比澗沚溪毛將。
方其潛遯嵌空去，塞向固然知墐戶。
藏身爲地抑何拙，令人開戶知其處。
貴重榮稱玉面郎，尾以牛後誇奇章。
世間醜好誰爭强，賢否一語由臧倉。
諗季貍兮美南國，範我馳驅非詭獲。
衣褐褐見脫脫兮，雪綽通身妙藏白。
人言可以貢金門，芹美猶云欲獻君。
倘幸珍稱供玉食，全勝肥遯老邱園。
侑以詩篇煩筆削，詩欠活眼覓一著。